text: total views	<% if ( today_view > 0 ) { %> , views today Община и строители готвят общ екип за проекти по енергийна ефективност « Строител
  Община и строители готвят общ екип за проекти по енергийна ефективност
  Община Бургас и Камарата на строителите готвят общ екип, който да работи по проекти за енергийна ефективност. В следващия програмен период, който започва от 2014 г. Евросъюзът залага най-много средства именно за такива проекти, стана ясно на среща между водача на листата на "Синята коалиция" и зам.-кмет по строителството в Община Бургас Костадин Марков и представители на Камарата на строителите, съобщи Бургас инфо.
  "В Община Бургас вече има назначени експерти, които работят в тази сфера. Трябва да си обединим усилията, за да можем да спечелим повече средства по тези програми", коментира Костадин Марков.
  "Нужна е кампания за разясняване на ползите от енергийната ефективност, особено сред собствениците на стари панелни жилища и смятаме, че Община Бургас може да помогне", каза председателят на Камарата на строителите в Бургас Димитър Янакиев.
  Програмите за енергийна ефективност дават възможност за безлихвени кредити, които да се използват за саниране на цели входове и блокове. Кредитите се изплащат още в първите 4-5 години от спестените разходи за отопление. Нужно е всички собственици на апартаменти да са съгласни да се включат в подобен проект и оттам идват проблемите. Затова Община Бургас и Камарата на строителите ще предприемат разяснителни кампании и за възможностите по Закона за етажната собственост, и за икономиите, които ще направят ако си санират жилищата.
  В момента в Община Бургас има само три изцяло санирани сгради по подобен проект – бл. 27, вх. А, комплекс "Братя Миладинови"; ж.к. "Изгрев", бл.20, вх.3 и ул. "Съгласие" № 6, бл. "Пощенец 2".